SA Toerisme wil Tottenham-‘oopvlekker’ ondersoekLogo van die sokkerklub Tottenham Hotspur (Foto: IAN STEPHEN / Pro Sports Images Ltd / DPPI) Die Suid-Afrikaanse Toerismeraad het nou ’n forensiese ondersoek gelas nadat die raad se besprekings rakende ’n voorgestelde borgskap van die Britse sokkerspan Tottenham Hotspur verlede week aan die media uitgelek het. Dié ondersoek volg kort nadat die portefeuljekomitee vir toerisme in die parlement Dinsdag tot SA Toerisme (SAT) se spyt gelas het dat die voorgestelde borgskap van R1 miljard met onmiddellike inwerkingtreding gekanselleer word. Die DA sê nou die feit dat die raad ’n ondersoek na die fluitjieblaser wil gelas, is absurd. “Die enigste ‘forensiese ondersoek’ wat hier gedoen moet word, is na die onderhandeling self en wie daarby sou gebaat het,” sê Manny de Freitas, die DA se woordvoerder oor toerisme. Volgens SA Toerisme se raad het hulle op 27 Januarie vir die eerste keer ’n aanbieding aangehoor oor ’n “bemarkingsgeleentheid” by Tottenham Hotspur FC. Die raad het dié voorstel glo toe voorwaardelik goedgekeur op voorwaarde dat daar later samesprekings met die minister van toerisme, die departement van toerisme en die tesourie sou geskied. Die omstandighede rakende die voorgestelde borgskap het egter uitgelek voordat die raad enigsins met dié beraadslagingsproses kon begin en ’n finale besluit geneem kon word, aldus die raad. De Freitas sê die DA veroordeel die raad se forensiese ondersoek ten sterkste. “Veral gegewe die lot van fluitjieblasers in Suid-Afrika en hul rol om korrupsie oop te vlek. Daar is ’n onetiese kultuur van oopvlekkers wat verstoot word en wat SAT doen, is gevaarlik.” De Freitas glo ook die raad se optrede is heeltemal misplaas. “Dit versterk die idee dat indien hierdie inligting nié uitgelek het nie, hulle met die borgskap sou voortgaan en dit heel waarskynlik môre by die staatsrede sou aankondig.” Pres. Cyril Ramaphosa het egter kort ná die nuus oor die voorgestelde borgskap gebreek het, gesê hy steun nie die onderhandeling nie.